ET

KOMISJONI RAKENDUSOTSUS (EL) 2015/2097,

26. oktoober 2015,

millega moodustatakse Ühtse Süsinikuseiresüsteemi Euroopa Teadustaristu Konsortsium (ICOS ERIC)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,

ning arvestades järgmist:

Belgia Kuningriik, Saksamaa Liitvabariik, Prantsuse Vabariik, Itaalia Vabariik, Soome Vabariik, Madalmaade Kuningriik, Norra Kuningriik ja Rootsi Kuningriik esitasid komisjonile taotluse, et see asutaks Ühtse Süsinikuseiresüsteemi Euroopa Teadustaristu Konsortsiumi (ICOS ERIC). Šveitsi Konföderatsioon osaleb ICOS ERICus vaatlejana.

Belgia Kuningriik, Saksamaa Liitvabariik, Prantsuse Vabariik, Itaalia Vabariik, Madalmaade Kuningriik, Norra Kuningriik ja Rootsi Kuningriik on kokku leppinud, et ICOS ERICut haldavaks liikmesriigiks on Soome Vabariik.

Komisjon hindas taotlust vastavalt määruse (EÜ) nr 723/2009 artikli 5 lõikele 2 ja jõudis järeldusele, et see vastab nimetatud määruses sätestatud tingimustele.

Käesolevas otsuses ettenähtud meetmed on kooskõlas määruse (EÜ) nr 723/2009 artikli 20 alusel loodud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Käesolevaga moodustatakse Ühtse Süsinikuseiresüsteemi Euroopa Teadustaristu Konsortsium (ICOS ERIC).

2. ICOS ERICu põhikiri on sätestatud otsuse lisas. Põhikirja ajakohastatakse ja see tehakse üldsusele kättesaadavaks ICOS ERICu veebisaidil ja selle põhikirjajärgses asukohas.

3. Põhikirja olulised osad, mille muutmise peab määruse (EÜ) nr 723/2009 artikli 11 lõike 1 kohaselt heaks kiitma komisjon, on sätestatud põhikirja artiklites 1, 2, 16, 18, 19, 22, 23 ja 24.

Artikkel 2

Käesolev otsus jõustub kolmandal päeval pärast selle avaldamist Euroopa Liidu Teatajas.

(1) ELT L 206, 8.8.2009, lk 1.

LISA

ÜHTSE SÜSINIKUSEIRESÜSTEEMI EUROOPA TEADUSTARISTU KONSORTSIUMI (ICOS ERIC) PÕHIKIRI

BELGIA KUNINGRIIK

SAKSAMAA LIITVABARIIK

PRANTSUSE VABARIIK

ITAALIA VABARIIK

SOOME VABARIIK

MADALMAADE KUNINGRIIK

NORRA KUNINGRIIK

ROOTSI KUNINGRIIK,

edaspidi „liikmed”,

ning

ŠVEITSI KONFÖDERATSIOON,

edaspidi „vaatleja”,

ARVESTADES liikmete veendumust, et inimtegevuse tagajärjel tekkinud kasvuhoonegaaside heitest tulenevate kliimamuutustega tuleb tegeleda ülemaailmselt ning teadusuuringud ja järjepidev pikaajaline jälgimine on vajalikud kasvuhoonegaaside heite, sidujate, nende Maa süsteemidele avaldatava mõju ja ohjamise võimaluste paremaks mõistmiseks;

ARVESTADES, et olulisemaid kliimamõjureid, sealhulgas kasvuhoonegaase käsitlevate andmete seire on vajalik ÜRO kliimamuutuste raamkonventsiooni ja valitsustevahelise kliimamuutuste rühma raames tehtava töö toetamiseks;

RÕHUTADES, et ÜRO kliimamuutuste raamkonventsioon kutsub osalisi üles edendama süstemaatilist kasvuhoonegaaside seiret ja selles valdkonnas koostööd tegema koos ülemaailmse kliimaseiresüsteemiga, mis on Maa jälgimise süsteemide süsteemi kliimaseire osa;

ARVESTADES riikide kasvuhoonegaase käsitlevate teadusuuringute ja selle põhjal tehtava seiretöö tulemuslikkuse tähtsust ning vajadust luua kõnealust tegevust Euroopa tasandil koordineeriv asutus ühtse süsinikuseiresüsteemi (ICOS) teadustaristu raames;

VÕTTES ARVESSE, et liikmed soovivad kasvuhoonegaaside täpse ja pikaajalise seiresüsteemi välja töötamise kaudu võimaldada teadusuuringuid, mis parandaksid teadmisi kasvuhoonegaaside heite piirkondlikest allikatest ja sidujatest, heidet põhjustavatest inim- ja looduslikest teguritest ja ohjemehhanismidest;

VÕTTES ARVESSE, et liikmed soovivad tagada laiale kasutajaskonnale juurdepääsu ICOSe andmetele ning siduda omavahel teadustöö, hariduse ja innovatsiooni, et edendada tehnoloogilist arengut ja pakkuda sõltumatust allikast pärinevaid andmeid heiteinventuuride analüüsimiseks;

TAOTLEDES, et Euroopa Komisjon asutaks Ühtse Süsinikuseiresüsteemi Euroopa Teadustaristu Konsortsiumi (ICOS ERIC),

ON KOKKU LEPPINUD JÄRGMISES:

1. PEATÜKK

ÜLDSÄTTED

Artikkel 1

Nimi, põhikirjajärgne asukoht ja töökeel

1. Luuakse Ühtse Süsinikuseiresüsteemi Euroopa Teadustaristu Konsortsium (ICOS ERIC).

2. ICOS ERICu põhikirjajärgne asukoht on Soomes (edaspidi „haldav riik”) Helsingis.

3. ICOS ERICu töökeel on inglise keel.

Artikkel 2

Ülesanded ja tegevus

1. ICOS ERICu peamine ülesanne on asutada ühtse süsinikuseiresüsteemi hajutatud teadustaristu (ICOS RI) ning koordineerida selle raames tehtavat koostööd, jagada ICOS RI teavet kasutajaskondadele ning koondada ja analüüsida andmeid, mis pärinevad kasvuhoonegaaside seiresüsteemidest.

2. ICOS ERIC tagab tõhusa juurdepääsu kooskõlastatud ja täpsetele andmetele, et hõlbustada teadustööd kasvuhoonegaaside heite, sidujate ning nende aluseks olevate protsesside mitmemõõtmelise analüüsi valdkonnas, tehes kättesaadavaks mõõtmisprotokollid, pikaajalised andmed ja andmetooted. Teadustöö, hariduse ja innovatsiooni sidumise teel edendatakse kasvuhoonegaasidega seotud tehnoloogia arengut ja tutvustamist. Selleks korraldab ja koordineerib ICOS ERIC mitmesugust tegevust, mis hõlmab muu hulgas järgmist:

a) atmosfääri kasvuhoonegaasidesisalduse ning maad ja merd mööda edasikanduvate kasvuhoonegaasivoogude koguseline määramine Euroopas ja peamistes Euroopat huvitavates piirkondades, sealhulgas Atlandi ookeani põhjaosas;

b) Euroopa teadusuuringute programmide ja projektide teostamise hõlbustamine;

c) Euroopa teadusruumis teadmiste edasiandmisele ja/või teadlaste liikuvusele kaasaaitamine ning intellektuaalse potentsiaali ärakasutamise edendamine kogu Euroopas;

d) kasvuhoonegaaside kontsentratsiooni ja voogude kõrgetasemeliseks ja kulutõhusaks mõõtmiseks kasutatava tehnoloogia ja protokollide arendamise koordineerimine ja toetamine, mida edendatakse ka väljaspool Euroopat;

e) kasvuhoonegaasidega seotud poliitika ja otsuste tegemise jaoks asjakohase teabe õigeaegne esitamine;

f) CO2 sidumise ja/või kasvuhoonegaaside heite vähendamise meetmete analüüsimise lihtsustamine maakera atmosfääri koostise tasemel, sealhulgas CO2 allikate ja sidujate kindlakstegemine geograafiliste piirkondade ja tegevusalade kaupa;

g) ICOS RI eesmärkide saavutamise hõlbustamine, et luua eeskuju sarnaste kasvuhoonegaaside seirega tegelevate integreeritud ja toimivate võrkude loomiseks tulevikus väljaspool Euroopat;

h) ICOS RI tegevuse, strateegilise suuna ja kõigi osade käitamise teaduslik ja haldusalane hindamine, mille teostavad välishindajad.

3. ICOS ERIC tegutseb mittetulunduslikel alustel. Selleks, et jätkuvalt edendada innovatsiooni ning teadmus- ja tehnosiiret, võib piiratud mahus tegeleda ka tulundustegevusega, kui see on tihedalt seotud ERICu põhiülesandega ning ei sea ohtu selle täitmist.

2. PEATÜKK

LIIKMED JA VAATLEJAD

Artikkel 3

Liikmed, vaatlejad ja esindajad

1. ICOS ERICu liikmeks või vaatlejaks võivad saada:

a) Euroopa Liidu liikmesriigid;

b) assotsieerunud riigid;

c) kolmandad riigid, kes ei ole assotsieerunud riigid;

d) valitsustevahelised organisatsioonid.

2. Lõikes 1 osutatud üksused võivad saada ICOS ERICu liikmeteks, kui nad annavad panuse ICOS ERICu tegevusse ja/või on ICOSe keskuste ja/või ICOSe riikliku võrgu haldavaks üksuseks.

3. ICOS ERICu liikmeks peab olema vähemalt üks ELi liikmesriik ja kaks muud riiki, mis on kas ELi liikmesriigid või assotsieerunud riigid.

4. Liikmesriikidel või assotsieerunud riikidel peab täiskogus olema ühiselt häälteenamus. Täiskogu määrab kindlaks hääleõiguse mis tahes muutmise, mis on vajalik selleks, et tagada igal ajal ICOS ERICu vastavus kõnealusele nõudele.

5. Iga liiget ja vaatlejat võib esindada üks või mitu tema valitud avalik-õiguslikku isikut, sealhulgas avaliku teenuse pakkumisega tegelevad eraõiguslikud isikud, kelle ta määrab enda eeskirjade ja korra kohaselt. Liige või vaatleja teavitab eesistujat või täiskogu kirjalikult kõigist esindajaga seotud muudatustest.

6. Liikmed ja vaatlejad ning nende esindajad on loetletud 1. lisas. 1. lisa ajakohastab täiskogu eesistuja või tema poolt volitatud isik.

Artikkel 4

Liikmete ja vaatlejate vastuvõtmine

1. Liikmete vastuvõtmine peab vastama järgmistele tingimustele:

a) artikli 3 lõikes 2 osutatud üksus esitab täiskogu eesistujale kirjaliku taotluse;

b) taotluses tuleb kirjeldada, kuidas osaleb taotleja ICOS RI tegevuses ning ICOS ERICu ülesannete täitmises ja töös, mida on kirjeldatud artiklis 2, ning kuidas kavatseb taotleja täita kohustusi, millele on osutatud artikli 6 lõikes 2;

c) uute liikmete vastuvõtmiseks on vaja täiskogu heakskiitu.

2. Vaatlejate vastuvõtmine peab vastama järgmistele tingimustele:

a) artikli 3 lõikes 3 osutatud üksus esitab täiskogu eesistujale kirjaliku taotluse;

b) taotluses tuleb kirjeldada, kuidas taotleja osaleb ICOS RI tegevuses, kas ta osaleb nende ICOS ERICu eesmärkide elluviimises ja ülesannete täitmises, mida on kirjeldatud artiklis 2, ning kuidas kavatseb taotleja täita vaatleja kohustusi, millele on osutatud artikli 6 lõikes 4;

c) vaatleja vastuvõtmiseks on vaja täiskogu heakskiitu.

3. Vaatlejastaatuse võib anda kuni kolmeks aastaks. Täiskogu võib vaatleja taotluse alusel pikendada vaatlejastaatuse kestust üks kord sama ajavahemiku võrra. Erandjuhtudel võib täiskogu nõustuda vaatlejastaatuse pikendamisega rohkem kui ühel korral.

Artikkel 5

Liikme- või vaatlejastaatusest loobumine/liikme- või vaatlejastaatuse lõpetamine

1. Ükski liige ei tohi liikmestaatusest loobuda viie aasta jooksul pärast seda, kui on jõustunud komisjoni otsus ICOS ERICu asutamise kohta, välja arvatud juhul, kui täiskogu kiidab heaks liikme taotluse liikmestaatusest varem loobuda.

2. Pärast lõikes 1 osutatud ajavahemikku võib liige oma staatusest loobuda eelarveaasta lõpus, kui ta annab täiskogu eesistujale ametliku taotlusega 12 kuud ette teada, et kavatseb liikmestaatusest loobuda.

3. Vaatleja võib oma staatusest loobuda eelarveaasta lõpus, kui ta annab täiskogu eesistujale ametliku taotlusega kuus kuud ette teada, et kavatseb vaatlejastaatusest loobuda.

4. Oma staatusest loobuv liige või vaatleja peab täitma kõik endale enne staatusest loobumist võetud kohustused, sealhulgas rahalised kohustused.

5. Täiskogu võib liikme- või vaatlejastaatuse lõpetada, kui täidetud on järgmised kumulatiivsed tingimused:

a) liige või vaatleja on tõsiselt rikkunud üht või mitut käesolevast põhikirjast tulenevat kohustust;

b) liige või vaatleja ei ole sellist rikkumist heastanud kuue kuu jooksul pärast seda, kui on rikkumise kohta saanud kirjaliku teate ning

c) liikmele või vaatlejale on antud võimalus esitada täiskogule oma seisukoht seoses tema staatuse lõpetamist käsitleva käimasoleva otsustusprotsessiga.

Artikkel 6

Liikme ja vaatleja õigused ja kohustused

1. Liikme õigused on järgmised:

a) esindaja määramise õigus;

b) täiskogul osalemise ja hääletamise õigus;

c) õigus kasutada teenuseid ja osaleda tegevuses, mida ICOS ERIC koordineerib oma teadusringkonna jaoks.

2. Liikme kohustused on järgmised:

a) teha tuleb liikme iga-aastane sissemakse, nagu on sätestatud 2. lisas;

b) täiskogul osalevatele esindajatele tuleb anda täielik õigus liiget esindada;

c) tuleb tagada ICOSe riikliku võrgu töö raames asjaomaste standardite ja vahendite vastuvõtmine;

d) tuleb tagada hallatava ICOSe riikliku võrgu tööks ning hallatavate ICOSe keskuste jaoks vajalik taristu ja vahendid;

e) tuleb edendada ICOS ERICu koordineeritud andmete ja teenuste kasutuselevõttu oma riigi teadlaste seas ning koguda kasutajate tagasisidet ja teavet nende vajaduste kohta.

3. Vaatleja õigused on järgmised:

a) esindaja määramise õigus;

b) õigus osaleda täiskogul hääleõiguseta.

Vaatlejal võib olla muid õigusi, mille täiskogu on andnud vastavalt sise-eeskirjas sätestatud korrale.

4. Vaatleja kohustused on järgmised:

a) teha tuleb vaatleja iga-aastane sissemakse, nagu on sätestatud 2. lisas;

b) täita tuleb mis tahes muid kohustusi, mis on kokku lepitud asjaomase vaatleja ja ICOS ERICu vahel ning mille on heaks kiitnud täiskogu.

3. PEATÜKK

ICOS ERICU JUHTIMINE JA HALDAMINE

Artikkel 7

Juhtimine

1. ICOS ERIC hõlmab järgmisi organeid: täiskogu, teadusnõukogu, eetikanõukogu ja peadirektor, keda toetab ühtse süsinikuseiresüsteemi teadustaristu komitee. Täiskogu otsusega võib luua muid nõuandvaid organeid, mida peetakse asjakohaseks.

2. Konkreetsed lepingud, milles kirjeldatakse ülesandeid ja vastutust, sealhulgas rahalisi kohustusi, sõlmitakse ICOS ERICu ning ICOSe keskuste ja ICOSe riiklike võrkude haldamise eest vastutavate üksuste vahel.

Artikkel 8

Täiskogu: Koosseis, koosolekud ja menetlused

1. Täiskogu on ICOS ERICu juhtorgan ning see koosneb ICOS ERICu liikmete ja vaatlejate esindajatest. Igal liikmel võib olla kuni kolm esindajat. Vaatlejal võib olla täiskogul üks esindaja.

2. Täiskogu valib esindajate seast kaheks aastaks eesistuja ja eesistuja asetäitja, kelle ametiaega saab pikendada kaks korda.

3. Täiskogu kutsub kokku ja juhatab eesistuja. Tema puudumise korral juhatab täiskogu eesistuja asetäitja.

4. Täiskogu tuleb kokku vähemalt kord aastas, vastutab ICOS ERICu üldise juhtimise ja järelevalve eest ning võtab vastu ICOS RI strateegilist suunda ja ülesehitust käsitlevaid otsuseid.

5. Vähemalt kolmandik liikmetest võib taotleda täiskogu erakorralise koosoleku kokkukutsumist.

6. Üks liige võib teist liiget esindada, kui sellest on kirjalikult teatatud täiskogu eesistujale. Liige ei tohi esindada rohkem kui ühte liiget.

7. Täiskogu otsuseid võib vastu võtta ka kirjaliku menetluse kaudu.

8. Täiskogu võtab vastu oma töökorra.

Artikkel 9

Hääleõigus

1. Igal liikmel on vähemalt üks hääl, millele lisandub üks hääl liikme puhul, kes on ICOSe keskuse, CO2-portaali või peakontori haldaja ning veel üks hääl liikme puhul, kes on nelja ICOSe 1. järgu jaama haldaja, kusjuures kõnealused jaamad peavad olema vähemalt kahte eri liiki (atmosfääri-, ökosüsteemi- või ookeaniseirejaamad). Liikmel võib olla kuni kolm häält.

2. Liikmed, kellel on rohkem kui üks hääl, ei saa oma hääli jagada.

3. Hääleõigust ei ole eesistujal või tema puudumise korral eesistuja asetäitjal. Liige, kelle esindaja on valitud eesistujaks või eesistuja asetäitjaks, võib ametisse nimetada uue esindaja.

Artikkel 10

Otsused

1. Kvoorumi jaoks peab olema esindatud kaks kolmandikku liikmetest.

2. Täiskogul on järgmistes küsimustes otsuse tegemiseks vaja esindatud liikmete ühehäälset otsust:

a) ICOS ERICu põhikirja muudatusettepanekud;

b) ICOS ERICu likvideerimine ja tegevuse lõpetamine.

3. Täiskogul on järgmistes küsimustes otsuse tegemiseks vaja esindatud liikmete kahekolmandikulist häälteenamust:

a) ICOS ERICu raamatupidamise aastaaruande heakskiitmine;

b) ICOS RI iga-aastase tegevusaruande vastuvõtmine;

c) iga-aastase töökava heakskiitmine, võttes arvesse ICOSe keskuste eelarveid ja esialgseid viieaastasi rahastamiskavasid;

d) aastaeelarve heakskiitmine;

e) ICOS ERICu strateegia heakskiitmine;

f) täiskogu töökorra vastuvõtmine;

g) sise-eeskirja vastuvõtmine;

h) peadirektori ametisse nimetamine ja ametist vabastamine ning ICOSe teadustaristu komitee liikmete ametisse nimetamine ja ametist vabastamine;

i) ICOS ERICu teadusnõukogu ametisse nimetamine ja ametist vabastamine;

j) uute liikmete ja vaatlejate heakskiitmine;

k) liikme- või vaatlejastaatuse lõpetamine;

l) kõigi ICOS RI tegevust märkimisväärselt mõjutavate oluliste lepingute heakskiitmine;

m) nõuandvate organite loomine;

n) ICOS ERICu tegevusaja pikendamine.

4. Järgmistes küsimustes tehtavate täiskogu otsuste puhul on vaja a) esindatud liikmete kahekolmandikulist häälteenamust ning b) kahekolmandikulist enamust, arvestades viimase täieliku eelarveaasta jooksul tehtud sissemaksete väärtust:

a) liikmete iga-aastase sissemakse määr. Kõik sissemaksete struktuuri muudatused, mille tulemusena suurenevad sissemaksed mis tahes ICOS RI osade (peakontor, CO2-portaal või ICOSe keskus) toetuseks, peab heaks kiitma liige, kes on asjaomase osa haldaja;

b) otsus tunnistada ICOSe keskused ICOS RI tegevuse seisukohast väga oluliseks;

c) ennetähtaegne liikmestaatusest loobumine, nagu on sätestatud artikli 5 lõikes 1.

5. Kõik muud täiskogu otsused tehakse esindatud liikmete lihthäälteenamusega.

Artikkel 11

Peadirektor

1. ICOS ERICu peadirektori nimetab ametisse täiskogu vastavalt täiskogu kehtestatud korrale. Peadirektori ametiaeg on viis aastat ja seda võib pikendada kaks korda.

2. Peadirektor on ICOS ERICu seaduslik esindaja.

3. Peadirektor täidab ICOS ERICu igapäevase juhtimisega seotud ülesandeid ning vastutab täiskogu otsuste rakendamise eest, sealhulgas iga-aastase töökava ja aastaeelarve rakendamise ning ICOS RI tegevuse järelevalve ja koordineerimise eest.

4. Peadirektor tegutseb ICOS ERICu põhikirjajärgses asukohas ning vastutab peakontori ja CO2-portaali personali ja tegevuse juhtimise eest kooskõlas ICOS ERICu eelarvega.

Artikkel 12

Teadusnõukogu

1. Täiskogu asutab sõltumatu teadusnõukogu.

2. Täiskogu määrab kindlaks teadusnõukogu koosseisu ja töökorra, mis sätestatakse sise-eeskirjas.

3. Teadusnõukogu täidab järgmisi ülesandeid:

a) ICOS RI tegevuse teadusliku kvaliteedi seire;

b) ICOS RI tegevuse arendamiseks tagasiside ja soovituste andmine;

c) igal aastal soovituste esitamine täiskogule.

Artikkel 13

Eetikanõukogu

1. Täiskogu asutab sõltumatu eetikanõukogu, kes annab nõu ja esitab korrapäraselt aruandeid seoses eetikaküsimustega. Eetikanõukogu koosneb kolmest kuni viiest sõltumatust isikust.

2. Täiskogu määrab kindlaks eetikanõukogu koosseisu ja töökorra, mis sätestatakse sise-eeskirjas.

Artikkel 14

Ühtse süsinikuseiresüsteemi teadustaristu komitee

1. ICOS ERICu raames hakkab tegutsema ühtse süsinikuseiresüsteemi teadustaristu komitee (ICOS RI komitee). ICOS RI komiteesse kuulub üks esindaja peakontorist, CO2-portaalist, igast ICOSe keskusest ja igast seirejaama esindavast kogust, millest viimane koosneb ICOSe riikliku võrgu teadus- ja tehnikaekspertidest.

2. ICOS RI komitee võtab vastu oma töökorra.

3. Peadirektor konsulteerib ICOS RI komiteega kõigis üldistes küsimustes, sealhulgas ICOS RI iga-aastaste töökavade kehtestamist ja muutmist käsitlevate täiskogu ettepanekute koostamisega seotud küsimustes, et tagada teadustaristu teenuste ühtsus, järjepidevus ja stabiilsus.

4. ICOS RI komitee koosoleku kutsub kokku peadirektor.

4. PEATÜKK

SISSEMAKSED, VASTUTUS, KINDLUSTUS JA ARUANDLUS

Artikkel 15

Sissemaksed ja rahastamispõhimõtted

1. Liikmed ja vaatlejad teevad iga-aastasi sissemakseid, nagu on ette nähtud 2. lisas.

2. Liikmete ja vaatlejate iga-aastased sissemaksed on rahalised sissemaksed. Sissemaksete tegemise põhimõtted on sätestatud 2. lisas ja need määratakse täiendavalt kindlaks sise-eeskirjas.

3. Liikmed ja vaatlejad võivad lisaks ICOS ERICu iga-aastasele sissemaksele teha ka muid sissemakseid kas üksi või koostöös teiste liikmete, vaatlejate või kolmandate isikutega.

4. ICOS ERIC võib vastu võtta ka annetusi, kingitusi ja muid sissemakseid, kui täiskogu on need heaks kiitnud.

5. ICOS ERICu vahendeid kasutatakse käesolevas põhikirjas sätestatud eesmärkide saavutamiseks.

6. ICOS ERICu eelarveaasta algab iga aasta 1. jaanuaril ja lõpeb 31. detsembril.

7. ICOS ERICu raamatupidamisaruannetele lisatakse aruanne, mis käsitleb eelarve haldamist ja finantsjuhtimist eelarveaastal.

8. ICOS ERICu suhtes kohaldatakse raamatupidamisarvestuse koostamise, esitamise, auditeerimise ja avaldamise õiguslikke nõudeid, mis on sätestatud kohaldatavas õiguses.

Artikkel 16

Vastutus ja kindlustus

1. ICOS ERIC vastutab oma võlgade eest.

2. Liikmete finantsvastutus ICOS ERICu võlgade eest piirdub iga liikme puhul tema iga-aastase sissemakse väärtusega.

3. ICOS ERIC kindlustab ennast nõuetekohaselt oma tegevusega seotud riskide eest.

Artikkel 17

Aruandlus

1. ICOS ERIC koostab iga-aastase tegevusaruande eelkõige oma teadusliku, korraldusliku ja finantstegevuse kohta. Täiskogu peab selle aruande heaks kiitma ning edastama komisjonile ja asjaomastele ametiasutustele kuue kuu jooksul pärast asjaomase eelarveaasta lõppu. Aruanne tehakse avalikkusele kättesaadavaks.

2. ICOS ERIC teatab komisjonile kõigist asjaoludest, mis ähvardavad seada tõsisesse ohtu ICOS ERICu eesmärkide saavutamise või takistavad ICOS ERICut täitmast määruses (EÜ) nr 723/2009 sätestatud nõudeid.

5. PEATÜKK

PÕHIMÕTTED

Artikkel 18

Andmete ja intellektuaalomandi õigustega seotud põhimõtted

1. ICOS RI andmed ning intellektuaalomandi õigused ja muud teadmised, mis on seotud ICOS RI andmetega ning on loodud ja arendatud ICOS RI raames, kuuluvad nende loojale, kes võib olla üksus või isik. ICOS RI andmete kasutamise õiguse annavad ICOS ERICule andmepakkujad vastavalt tingimustele, mis on kindlaks määratud ICOSe andmetega seotud põhimõtteid käsitlevas dokumendis.

2. ICOS ERIC võtab vastu ühised põhimõtted ja eeskirjad, et tagada juurdepääs ICOS RI teaduslikele teadmistele. Andmepakkujatele ja -koostajatele osutatakse asjakohasel viisil.

Artikkel 19

Kasutajate juurdepääs ja teabe levitamise põhimõtted

1. ICOS ERIC kehtestab turvalise, õiglase ja läbipaistva korra, mille alusel pakutakse kõigile andmekasutajatele juurdepääsu ICOSe andmetele.

2. Kui teadusuuringutega seotud juurdepääsu ICOS RI vahenditele ja teenustele tuleb läbilaskevõimega seotud põhjustel piirata, siis põhineb juurdepääsu tagamise valikukriteerium sise-eeskirjas sätestatud korra kohaselt ettepanekute teaduslikul kvaliteedil.

3. Andmepakkujad ja ICOS ERIC innustavad teadlasi tegema oma teadustöö tulemused üldsusele kättesaadavaks ning paluvad liikmesriikide teadlastel avaldada oma teadustöö tulemused ICOS ERICu kaudu.

4. Eri sihtrühmadeni jõudmiseks kasutab ICOS ERIC mitmesuguseid kanaleid, sealhulgas veebiportaali, uudiskirju, seminare, konverentsidel osalemist ning artiklite avaldamist ajakirjades ja päevalehtedes.

Artikkel 20

Hindamine

1. Iga viie aasta järel teostab täiskogu määratud sõltumatu suurima pädevusega rahvusvaheliste välishindajate rühm:

a) ICOS ERICu teadus- ja haldustegevuse hindamise;

b) ICOS RI tegevuse, teadusliku ja strateegilise suuna ning kõikide taristu osade käitamise hindamise.

Hindajad pööravad erilist tähelepanu kasutajate nõudmiste täitmisele.

2. Lõikes 1 osutatud hindamiste tulemuste kohta esitatakse täiskogule aruanne.

Artikkel 21

Tööhõive

ICOS ERIC pakub tööandjana kõigile võrdseid võimalusi. Kõikide ICOS ERICu vabade töökohtade kohta avaldatakse teated.

Artikkel 22

Hankepõhimõtted ja maksuvabastused

1. ICOS ERIC kohtleb hankemenetluses osalevaid kandidaate ja pakkujaid võrdselt ja mittediskrimineerivalt, olenemata sellest, kas nad asuvad Euroopa Liidus või mitte. ICOS ERICu hankepõhimõtted peavad juhinduma läbipaistvuse, mittediskrimineerimise ja konkurentsi põhimõtetest.

2. Peadirektor vastutab kõigi ICOS ERICu hangete eest. Hanked kuulutatakse välja ICOS ERICu veebisaidil ning liikmete ja vaatlejate riikide territooriumitel. Hankelepingu sõlmimise otsus avaldatakse koos täieliku põhjendusega. ICOS ERIC kehtestab oma hankepõhimõtted.

3. Liikmete ja vaatlejate tehtavate hangete puhul, mis on seotud ICOS ERICu tegevusega, võetakse nõuetekohaselt arvesse ICOS ERICu vajadusi, tehnilisi nõudeid ja asjaomaste asutuste esitatud spetsifikatsioone.

4. ICOS ERICu hankepõhimõtteid rakendatakse võimaluse korral kogu ICOS RI puhul.

5. Maksuvabastused, mis põhinevad nõukogu direktiivi 2006/112/EÜ (1) artikli 143 lõike 1 punktil g ja artikli 151 lõike 1 punktil b ning on kooskõlas nõukogu rakendusmääruse (EL) nr 282/2011 (2) artiklitega 50 ja 51, piirduvad selliste kaupade ja teenuste käibemaksuga, mis on ette nähtud ICOS ERICu ametlikuks kasutamiseks, mille väärtus on suurem kui 250 eurot ja mille eest tasumise maksmise ja mille hankimisega tegeleb täies mahus ICOS ERIC. Maksuvabastusi kohaldatakse mittemajandusliku tegevuse suhtes. Neid ei kohaldata majandustegevuse suhtes. Üksikute liikmete hangete suhtes neid vabastusi ei kohaldata. Täiendavaid piiranguid ei kohaldata.

6. PEATÜKK

TEGEVUSAEG, LIKVIDEERIMINE, VAIDLUSED, LOOMISSÄTTED

Artikkel 23

Tegevusaeg

ICOS ERIC asutatakse esialgu 20 aastaks ning ERICu tegevusaega võib pikendada täiskogu otsusega.

Artikkel 24

Likvideerimine ja maksevõimetus

1. ICOS ERICu likvideerimiseks on vaja artikli 10 lõike 2 punkti b kohast täiskogu otsust, millest tuleb Euroopa Komisjonile teatada 10 päeva jooksul pärast otsuse vastuvõtmist.

2. Pärast ICOS ERICu võlgade tasumist järele jäänud varad jagatakse liikmete vahel proportsionaalselt nende sissemaksete kogusummaga, mida liikmed on ICOS ERICu kasuks teinud viie järjestikuse aasta vältel enne selle likvideerimist.

3. ICOS ERIC teatab komisjonile likvideerimismenetluse lõpuleviimisest viivitamata ja igal juhul 10 päeva jooksul.

4. ICOS ERIC lakkab eksisteerimast päeval, mil Euroopa Komisjon avaldab sellekohase teatise Euroopa Liidu Teatajas.

5. Juhul kui ICOS ERIC ei suuda maksta oma võlgu, teavitab ta sellest viivitamata komisjoni.

Artikkel 25

Sise-eeskiri

Käesolev põhikiri rakendatakse sise-eeskirjaga, mille võtab vastu täiskogu.

Artikkel 26

Põhikirja muutmine

1. Muudatusettepanekuid võivad täiskogule esitada kõik liikmed ja peadirektor.

2. Täiskogu võib põhikirja muutmise ettepanekud vastu võtta ja esitada Euroopa Komisjonile vastavalt määruse (EÜ) nr 723/2009 artiklile 11.

Artikkel 27

Kohaldatav õigus

ICOS ERICu loomise ja toimimise suhtes kohaldatakse

a) liidu õigust, eelkõige määrust (EÜ) nr 723/2009;

b) haldava riigi õigust, kui liidu õigus ei reguleeri asjaomast küsimust (või reguleerib seda vaid osaliselt);

c) käesolevat põhikirja ja selle rakenduseeskirju.

Artikkel 28

Vaidlused

1. Euroopa Liidu Kohus on pädev lahendama ICOS ERICut käsitlevaid vaidlusi liikmete vahel, liikmete ja ICOS ERICu vahel ning kõiki selliseid vaidlusi, kus liit on osaline.

2. ICOS ERICu ja kolmandate isikute vaheliste vaidluste suhtes kohaldatakse kohtualluvust käsitlevaid liidu õigusakte. Juhtudel, mis ei ole hõlmatud liidu õigusaktidega, määrab haldava riigi õigus pädeva jurisdiktsiooni vaidluste lahendamiseks.

Artikkel 29

Põhikirja kättesaadavus

Põhikirja ajakohastatakse ja see tehakse avalikkusele kättesaadavaks ICOS ERICu veebisaidil ja põhikirjajärgses asukohas.

Artikkel 30

Asutamissätted

1. Haldav riik kutsub täiskogu asutamiskoosoleku kokku nii pea kui võimalik pärast seda, kui jõustub komisjoni otsus ICOS ERICu asutamise kohta.

2. Enne asutamiskoosolekut ja hiljemalt 45 kalendripäeva pärast seda, kui jõustub komisjoni otsus ICOS ERICu asutamise kohta, teatab haldav riik asutajaliikmetele ja vaatlejatele, kes on loetletud 1. lisas, mis tahes konkreetsetest kiireloomulistest õiguslikest meetmetest, mida tuleb võtta ICOS ERICu nimel. Kui liige ei esita vastuväiteid viie tööpäeva jooksul pärast teatamist, teeb haldava riigi poolt nõuetekohaselt volitatud isik need õigustoimingud.

(1) Nõukogu direktiiv 2006/112/EÜ, 28. november 2006, mis käsitleb ühist käibemaksusüsteemi( ELT L 347, 11.12.2006, lk 1).

(2) Nõukogu rakendusmäärus (EL) nr 282/2011, 15. märts 2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed (ELT L 77, 23.3.2011, lk 1).

1. LISA LIIKMED JA VAATLEJAD NING NENDE PRAEGUSED ESINDAJAD Lisas on loetletud liikmed ja vaatlejad ning neid esindavad üksused. LIIKMED Riik või valitsustevaheline organisatsioon Esindaja BELGIA KUNINGRIIK BELGIA TEADUSPOLIITIKA AMET (BELSPO) SOOME VABARIIK KULTUURI- JA HARIDUSMINISTEERIUM; TRANSPORDI- JA KOMMUNIKATSIOONIMINISTEERIUM PRANTSUSE VABARIIK PRANTSUSMAA ALTERNATIIVSE ENERGIA JA TUUMAENERGIA KOMISJON (CEA); RIIKLIK TEADUSUURINGUTE KESKUS (CNRS); PRANTSUSMAA RIIKLIK PÕLLUMAJANDUSUURINGUTE INSTITUUT (INRA) SAKSAMAA LIITVABARIIK FÖDERAALNE TRANSPORDIMINISTEERIUM (BMVI) ITAALIA VABARIIK CONSIGLIO NAZIONALE DELLE RICERCHE – DIPARTIMENTO DI SCIENZE DEL SISTEMA TERRA E TECNOLOGIE AMBIENTALI (CNR-DTA); CENTRO EURO-MEDITERRANEO SUI CAMBIAMENTI CLIMATICI (CMCC); ICOS-IT, TEADUSUURINGUTE ÜHISKESKUS MADALMAADE KUNINGRIIK NEDERLANDSE ORGANISATIE VOOR WETENSCHAPPELIJK ONDERZOEK (NWO) NORRA KUNINGRIIK NORRA TEADUSUURINGUTE NÕUKOGU ROOTSI KUNINGRIIK ROOTSI TEADUSUURINGUTE NÕUKOGU VAATLEJAD Riik või valitsustevaheline organisatsioon Esindaja ŠVEITSI KONFÖDERATSIOON ETH ZURICH